[image: image1.jpg]



Parlamentul României   

Camera Deputaţilor 
	COMISIA PENTRU ADMINISTRAȚIE PUBLICĂ ȘI AMENAJAREA TERITORIULUI

Nr. 4c-7/50
	COMISIA JURIDICĂ DE DISCIPLINĂ ȘI IMUNITĂȚI
Nr. 4c-13/247


Bucureşti, 12 octombrie 2021
                                                                  Nr. 4c-7/50
PL x. 849/2015


Către,
BIROUL PERMANENT AL CAMEREI DEPUTAȚILOR 

Vă înaintăm, alăturat, RAPORTUL COMUN asupra propunerii legislative privind organizarea, desfăşurarea şi exercitarea votului prin corespondenţă de către cetăţenii români din străinătate, trimisă spre dezbatere în fond, Comisiei pentru administrație publică și amenajarea teritoriului și Comisiei juridice, de disciplină și imunități, cu adresa nr. PLx. 849/2015 din 9 februarie 2021.
	PREȘEDINTE,


	PREȘEDINTE,

	Simona BUCURA-OPRESCU
	Mihai Alexandru BADEA

RAPORT COMUN
asupra propunerii legislative privind organizarea, desfăşurarea şi exercitarea votului prin corespondenţă de către cetăţenii români din străinătate

În conformitate cu prevederile art. 95 din Regulamentul Camerei Deputaţilor, republicat, Comisia pentru administrație publică și amenajarea teritoriului și Comisia juridică de disciplină și imunități, au fost sesizate, spre dezbatere în fond, cu propunerea legislativă privind organizarea, desfăşurarea şi exercitarea votului prin corespondenţă de către cetăţenii români din străinătate, trimisă cu adresa nr. Pl-x 849/2015 din 9 februarie 2021, retransmisă Comisiei pentru administrație publică și amenajarea teritoriului și Comisiei juridice, de disciplină și imunități cu adresa nr.154/9.02.2021.

Senatul, în calitate de primă Cameră sesizată, a respins propunerea legislativă în ședința din 18 noiembrie 2015.
Camera Deputaților este Cameră decizională, potrivit prevederilor art.75 alineatele (1) și (3) din Constituția României, republicată și ale art.92 alin.(9) pct.2 din Regulamentul Camerei Deputaților, republicat.
Consiliul Legislativ a avizat favorabil inițiativa legislativă cu observații și propuneri conform avizului nr.623/16.06.2015.
Guvernul României prin punctele de vedere nr.5103/04.05.2016 și nr.479/DRP/03.02.2017 precizează că Parlamentul va decide asupra oportunității adoptării acestei inițiative legislative, iar prin punctul de vedere nr.83/DPSG/29.01.2020 nu susține adoptarea inițiativei legislative.

Propunerea legislativă are ca obiect de reglementare stabilirea cadrului legal referitor la exprimarea opțiunii de vot prin corespondență, ca modalitate alternativă de exercitare a dreptului la vot, pe lângă cea constând în votarea în secțiile de votare, în scopul înlesnirii posibilității de participare la alegeri a cetățenilor.
Potrivit prevederilor art.62 și 64 din Regulamentul Camerei Deputaților, republicat, Comisiile și-au desfășurat lucrările în ședințe separate.


Comisia juridica, de disciplină și imunități a examinat inițiativa legislativă în ședința din 16 septembrie 2021. La lucrările comisiei deputații au fost prezenți conform listei de prezență.

Comisia pentru administrație publică și amenajarea teritoriului a examinat inițiativa legislativă în ședința din 12 octombrie 2021. La lucrările comisiei deputații au fost prezenți conform listei de prezență.
În conformitate cu prevederile art.56 și 57 din Regulamentul Camerei Deputaților, republicat, la dezbaterea propunerii legislative a participat în calitate de invitat, domnul Vajda Zsombor, vicepreședinte al Autorității Electorale Permanente.
În urma dezbaterilor și a opiniilor exprimate, membrii celor două comisii au hotărât, cu unanimitate de voturi, respingerea propunerii legislative privind organizarea, desfăşurarea şi exercitarea votului prin corespondenţă de către cetăţenii români din străinătate deoarece în cadrul dezbaterilor s-a constatat că prin reglementarea exercitării dreptului de vot prin corespondență doar pentru cetățenii cu domiciliul sau reședința în străinătate și excluderea cetățenilor români cu domiciliul în țară se pot crea premisele unor vicii de neconstituționalitate, încălcându-se prevederile art.16 din Constituție, deoarece orice cetățean, indiferent de domiciliu, se poate afla, în ziua alegerilor, în imposibilitatea de a ajunge la secția de votare.
În raport de obiectul şi conţinutul său,  propunerea legislativă face parte din categoria legilor organice.
	PREȘEDINTE,


	PREȘEDINTE,

	Simona BUCURA-OPRESCU
	Mihai Alexandru BADEA

	
	

	SECRETAR,


	SECRETAR,

	Dumitru FLUCUȘ
	Ladanyi Laszlo-Zsolt


	Întocmit
	

	Șef serviciu, Nicoleta TOMA
	

	Expert parlamentar, Sergiu-Vlad PAHONȚU
	Consilier parlamentar, Dragoș BUCUR

